ועדת הפנים ואיכות הסביבה, כנסת 18, פרוטוקול מספר 92, 2009-11-04 10:30

דוד אזולאי: בוקר טוב לכולם.

דוד אזולאי: אני פותח את ישיבת ועדת הפנים והגנת הסביבה.

דוד אזולאי: על סדר היום: החלת דין רציפות להצעת חוק לתיקון פקודת העיריות (מס' 118) (אבטחת ראש העיריה ועובדים בכירים), התשס"ט-2008.

דוד אזולאי: כדי להתחבר לדיון הקודם שהיה כאן לפני שבועיים.

דוד אזולאי: היה כאן ויכוח בין משרד הפנים והמשרד לביטחון פנים על מי האחריות לאבטחת ראשי רשויות.

דוד אזולאי: המשרד לביטחון פנים טען שמי שצריך לבצע את העבודה זאת הרשות המקומית.

דוד אזולאי: משרד הפנים טען שמי שצריך לבצע את העבודה זה המשרד לביטחון פנים.

דוד אזולאי: כך נשארנו עם הויכוח, כאשר דובר גם על הנושא התקציבי שמשום מה, למרות ההבטחה שזה יהיה בתקציב, הנושא הזה הופסק ואין כרגע תקציב.

דוד אזולאי: כלומר, עד לפני שבועיים בוודאי שלא היה תקציב.

דוד אזולאי: לכן ביקשנו ארכה של שבועיים כדי לקבל החלטה.

דוד אזולאי: אני רוצה לשמוע האם יש החלטה והאם כבר יודעים מי הגוף שאמור לבצע את העבודה, האם משרד הפנים והרשויות או המשרד לביטחון פנים והמשטרה?

קרן טרנר: התשובה היא, שבהתאם להנחיית היושב ראש אנחנו התכנסנו, היו שיחות ודיונים ודנו בנושא לא פעם ולא פעמיים.

קרן טרנר: הסוגיה הזאת עדיין מוטלת לפתחנו.

קרן טרנר: עמדת הממשלה הרשמית להצעת החוק היא התנגדות.

קרן טרנר: בכל זאת הייתי מציעה שאנחנו נמצה את הדיון שהחל.

קרן טרנר: אולי נעלה לאיזו רמה יותר גבוהה כי זה לא סביר ששלושה משרדים - - - אני מבינה שהיה איזה חוסר הבנה.

קרן טרנר: ביררתי עם קודמיי בתפקיד לעניין התקציב ולהבנתי זה היה לשנה אחת.

אופיר פינס-פז: רק בשביל זה, אני רוצה להיות פעם אחת שר האוצר.

קרן טרנר: אבל אנחנו לא שם כי אנחנו מבינים שיש פה סוגיה שצריך לדון בה.

דוד אזולאי: קרן, אני שואל שני דברים.

דוד אזולאי: אחד, עזבו לרגע את הנושא התקציבי.

דוד אזולאי: מי לוקח על עצמו את האחריות בנושא אבטחת ראשי רשויות, האם משרד הפנים או המשרד לביטחון פנים?

קרן טרנר: זה כרגע עדיין במחלוקת.

דוד אזולאי: יפה, תודה רבה.

דוד אזולאי: נושא שני.

דוד אזולאי: האם יש או אין מקורות תקציביים?

קרן טרנר: כרגע הסוגיה עצמה היא נושא האחריות.

קרן טרנר: הנושא התקציבי עוד לא הוכרע אבל כרגע הוא סוגיה משנית, הוא באמת קשור למה יוכרע.

דוד אזולאי: בעצם נשארנו באותה נקודת מוצא שהיינו בה לפני שבועיים.

קרן טרנר: כן ישבנו בעניין.

דוד אזולאי: למה משרד ראש הממשלה לא מתערב בעניין הזה?

קרן טרנר: אולי כדאי באמת להעלות את זה לפתחם.

דוד אזולאי: אני שואל, האם נושא כזה – אתם יודעים מה, לפעמים אני לא מבין.

דוד אזולאי: מחכים שיקרה אסון כדי שמישהו יתעשת וייקח את היוזמה לידיים.

דוד אזולאי: יושבים פה שלושה משרדי ממשלה, משרד הפנים, המשרד לביטחון פנים, משרד האוצר.

דוד אזולאי: מדובר כאן בסכנת נפשות וסיכון חיי אדם.

דוד אזולאי: לשמחתנו, ברוך השם, היו פגיעות אבל עוד לא קרה אסון נוראי.

דוד אזולאי: מחכים עד שזה יקרה - - -

פיני קבלו: היה רימון בשבוע שעבר.

דוד אזולאי: זה שום דבר, זה כלום, זה שטויות.

דוד אזולאי: עד שלא ייהרג, חס וחלילה, ראש עיר, לא יקרה שום דבר.

דוד אזולאי: תבינו, זה הקריטריון, מה לעשות.

דוד אזולאי: אז אנחנו מחכים לזה?

דוד אזולאי: תגידו שאתם מחכים – בסדר, נתנהג בהתאם.

דוד אזולאי: אני לא מוכן לזה.

דוד אזולאי: אדוני יו"ר הנהלת הקואליציה, הנושא עכשיו לפתחך.

דוד אזולאי: אני כיבדתי את בקשתך - - -

זאב אלקין: אני עומד בדברתי.

דוד אזולאי: אני תלמיד ממושמע בקואליציה ועשיתי כפי שביקשת ממני.

דוד אזולאי: אני חושב שכרגע אנחנו נמצאים בצומת דרכים ואנחנו לא יכולים להמשיך.

דוד אזולאי: אנחנו חייבים לקבל היום החלטה, עם כל הכבוד.

דוד אזולאי: אם הממשלה לא מבינה את חומרת העניין, אנחנו מבינים את חומרת העניין וזה לפתחנו.

דוד אזולאי: אני אומר שני דברים.

דוד אזולאי: אחד, המלצתי היא שנקבל היום את ההצעה להחלת רציפות.

דוד אזולאי: שניים, ההמשך ייעשה בתיאום עם הנהלת הקואליציה.

דוד אזולאי: הפנייה של הוועדה היא למשרד ראש הממשלה להכריע בנושא.

דוד אזולאי: אני לא מסוגל, אי-אפשר להשאיר את זה.

דוד אזולאי: קרן, כנציגת משרד האוצר, אני מבקש להעביר את זה למשרד ראש הממשלה, ששם תתקבל ההכרעה וההנחיה מי אמור לתת את ההגנה לראשי הערים, האם משרד הפנים בחסות הרשויות המקומיות או המשרד לביטחון פנים?

דוד אזולאי: כרגע אנחנו מדברים על תקציב של 10 מיליון שייכנס לבסיס התקציב כדבר קבוע.

דוד אזולאי: קרן, מקובל?

קרן טרנר: אני הייתי מבקשת מהיושב ראש עוד לא להצביע על דין הרציפות.

דוד אזולאי: לא, את זה אני לא יכול.

דוד אזולאי: קרן, אני יכול להבטיח לך דבר אחד.

דוד אזולאי: קודם כל, יש עוד 14 יום עד שזה יגיע למליאה.

דוד אזולאי: יש לכם עוד שבועיים.

דוד אזולאי: לכן אני מבקש להעמיד להצבעה מי בעד החלת הרציפות של הצעת החוק לתיקון פקודת העיריה (מס' 118) (אבטחת ראש העיריה ועובדים בכירים), התשס"ט-2008.

זאב אלקין: מילה אחת לפני שמצביעים.

זאב אלקין: קודם כל, אמרתי כאן משהו לפני שבועיים ואני אעמוד בדברתי.

זאב אלקין: לכן באתי לכאן כדי לראות איפה אנחנו נמצאים ואם אין פיתרון אני חושב שאין מנוס מלהצביע על הרציפות למרות בקשתכם.

זאב אלקין: ידעתם שזה המצב, ידעתם שזה הזמן שיש לכם.

זאב אלקין: לא עמדתם בלוחות הזמנים אז אנחנו ככנסת נעמוד בדברנו.

זאב אלקין: אני חושב שזה לקח חשוב לעתיד.

קרן טרנר: חשוב לי להבהיר שלא זלזלנו בהנחיות הוועדה.

דוד אזולאי: קרן, בשורה התחתונה נשארנו באותו מקום שהיינו בו לפני שבועיים, על זה אני מדבר.

זאב אלקין: אדוני צודק.

זאב אלקין: עדיין, הרי כולנו יודעים, ודיברנו על-כך בדיון הקודם, שבסוף גם אם היו אומרים מחוקקים, לא החוק הוא שיביא לנו את הפיתרון.

זאב אלקין: אתה יכול לחוקק, אבל עצם החקיקה לא מביאה לתוספת תקציב למשרד הפנים.

זאב אלקין: לכן חייבים כאן להגיע לפיתרון.

זאב אלקין: החוק חייב לשמש כזרז ולכן הצעתי אליך, אדוני היושב ראש, אנחנו נצביע בוועדה על רציפות.

זאב אלקין: לגבי ההבאה למליאה מתי ואיך אנחנו נתאם.

דוד אזולאי: אני מודה לך אדוני.

דוד אזולאי: מי בעד החלת דין רציפות להצעת חוק לתיקון פקודת העיריות (תיקון מס' 118) (אבטחת ראש העיריה ועובדים בכירים), התשס"ט-2008?

דוד אזולאי: הצבעה בעד – רוב נגד – אין נמנעים 1 (אלקין)

דוד אזולאי: אם כך, אין מתנגדים, יש נמנע אחד ו-3 בעד.

דוד אזולאי: לפיכך אנחנו מקבלים את החלת הרציפות ומבקשים להכין להעברה למליאה.

דוד אזולאי: תודה רבה, הישיבה נעולה.